D ô v o d o v á  s p r á v a 

Z Plánu legislatívnych úloh vlády Slovenskej republiky na rok 2001, schváleného uznesením vlády Slovenskej republiky č. 45 zo 17. januára 2001 vyplynula Ministerstvu kultúry Slovenskej republiky úloha, predložiť v mesiaci júl na rokovanie vlády Slovenskej republiky Návrh tlačového zákona, ktorý by komplexne upravoval problematiku tlačových médií, v súlade s právom Európskej únie.  
             Problematika masových médií vrátane tlačových bola predmetom úpravy návrhu skupiny poslancov Národnej rady Slovenskej republiky na vydanie zákona o masových médiách, ktorý  zaslal predseda Národnej rady Slovenskej republiky vláde Slovenskej republiky na zaujatie stanoviska. 
             Vláda Slovenskej republiky na svojom zasadnutí  14. februára 2001 prerokovala predmetný  návrh skupiny poslancov na vydanie zákona o masových médiách. Predložené znenie tohto návrhu charakterizovali viaceré nedostatky vecného aj legislatívno-technického charakteru. Mnohé z týchto nedostatkov boli spôsobené nedostatočnou prípravou, a to najmä z pohľadu absencie širokej verejnej diskusie, nevyhnutnej pri príprave takejto právnej úpravy s celoplošnou pôsobnosťou. Vo vzťahu k platnému právnemu poriadku vláda Slovenskej republiky namietala najmä absenciu systémovosti a vyváženosti tohto návrhu zákona, ktorý vôbec nereagoval na existenciu platného zákona                       č. 81/1966 Zb. o periodickej tlači a o ostatných hromadných informačných prostriedkoch v znení neskorších predpisov, ale aj nedostatočnú kompatibilitu  najmä vo vzťahu k zákonu   č. 211/2000 Z. z. o slobodnom prístupe k informáciám, zákonu č. 147/2001 Z. z. o reklame a o zmene a doplnení niektorých zákonov a  k zákonu č. 308/2000 Z. z. o vysielaní a retransmisii a o zmene zákona                  č. 195/2000 Z. z. o telekomunikáciách. Vzhľadom na uvedené nedostatky vláda Slovenskej republiky vyslovila uznesením č. 129 s týmto návrhom nesúhlas.  
 
	Národná rada Slovenskej republiky prerokovala predmetný návrhu skupiny poslancov v prvom čítaní a uzniesla sa, že ho prerokuje v druhom čítaní, a to aj napriek zamietavému stanovisku vlády Slovenskej republiky. Zdôraznila tým časovú naliehavosť prijatia právnej úpravy v oblasti masových médií, predovšetkým tlačových. Takýto spôsob možno považovať za odôvodnený najmä s ohľadom na  zastaranosť a neaktuálnosť platného zákona č. 81/1966 Zb. v znení neskorších predpisov, ktorý  v podstate vôbec nereflektuje súčasný rozvoj a význam mediálnej sféry. 
Cieľom tohto návrhu je upraviť predovšetkým problematiku ústavnej zásady slobody prejavu a práva na informácie v masových médiách a špecifikovať ústavný zákaz cenzúry, ustanoviť  práva a povinnosti novinárov v masových médiách pri zhromažďovaní, spracovávaní  a šírení informácií a názorov, upraviť  vzťahy masových médií, ich vydavateľov k štátnym orgánom územnej samosprávy a k verejnoprávnym inštitúciám a ostatným fyzickým osobám a právnickým osobám, upraviť vzťahy redakčných kolektívov s vydavateľmi periodickej tlače a  prevádzkovateľmi rozhlasového a televízneho vysielania, ako aj spravodajských agentúr, elektronických médií šírených internetom a určiť podmienky vydávania periodickej tlače.   
Počas prerokúvania tohto návrhu v druhom čítaní sa vytvoril určitý časový priestor, ktorý predkladatelia využili na vypracovanie rozsiahleho pozmeňujúceho návrhu. Podkladom na jeho vypracovanie boli pripomienky a podnety predložené Radou ministra kultúry Slovenskej republiky pre masmédiá, Radou pre vysielanie a retransmisiu,  ako aj podnety profesijných novinárskych združení. V  zásade sa týmto pozmeňujúcim návrhom odstraňujú nedostatky,  ktoré boli dôvodom na vyslovenie nesúhlasu vlády Slovenskej republiky s pôvodným znením návrhu zákona skupiny poslancov Národnej rady Slovenskej republiky.  

Na základe uvedených dôvodov Ministerstvo kultúry Slovenskej republiky navrhuje úlohu č. 3 na mesiac júl Návrh tlačového zákona v Pláne legislatívnych úloh vlády Slovenskej republiky na rok 2001 z r u š i ť.